Κανονισμός (ΕΚ) αριθ. 382/2004 της Επιτροπής της 1ης Μαρτίου 2004 για παρέκκλιση από τον κανονισμό (ΕΚ) αριθ. 1535/2003 σχετικά με τις περιόδους παράδοσης των αποξηραμένων δαμάσκηνων που λαμβάνονται από δαμάσκηνα του είδους Ente, για την περίοδο εμπορίας 2003-2004 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση της αγοράς στον τομέα των μεταποιημένων προϊόντων με βάση τα οπωροκηπευτικά(1), και ιδίως το άρθρο 6γ παράγραφος 7, Εκτιμώντας τα ακόλουθα: (1) Το άρθρο 3 παράγραφος 2 του κανονισμού (ΕΚ) αριθ. 1535/2003 της Επιτροπής, της 29ης Αυγούστου 2003, με αντικείμενο λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά(2) προβλέπει ότι η ενίσχυση στα δαμάσκηνα χορηγείται μόνο στα αποξηραμένα δαμάσκηνα που λαμβάνονται από δαμάσκηνα του είδους Ente και τα οποία παραδίδονται στη βιομηχανία μεταποίησης μεταξύ 15 Αυγούστου και 15 Ιανουαρίου. (2) Κατά τη διάρκεια του θέρους του 2003 έκτακτες κλιματολογικές συνθήκες επηρέασαν τις γαλλικές περιοχές παραγωγής. Εξαιτίας αυτού του γεγονότος, η διαλογή των παρτίδων από τους παραγωγούς απαίτησε αυξημένο χρόνο εργασίας, που είχε ως αποτέλεσμα καθυστερήσεις ως προς το χρονοδιάγραμμα των παραδόσεων. (3) Για να μην θιγούν οι παραγωγοί εξαιτίας των συγκεκριμένων συνθηκών, πρέπει να γίνει παρέκκλιση, κατ' εξαίρεση, και μόνο για την περίοδο εμπορίας 2003-2004, από τις ημερομηνίες που προβλέπονται στο άρθρο 3 παράγραφος 2 του κανονισμού (ΕΚ) αριθ. 1535/2003. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κατά παρέκκλιση του άρθρου 3 παράγραφος 2 του κανονισμού (ΕΚ) αριθ. 1535/2003 και μόνο για την περίοδο εμπορίας 2003-2004, η ενίσχυση θα χορηγηθεί στα αποξηραμένα δαμάσκηνα που λαμβάνονται από δαμάσκηνα του είδους Ente, τα οποία παραδίδονται στη βιομηχανία μεταποίησης μεταξύ 15 Αυγούστου 2003 και 31 Ιανουαρίου 2004. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Μαρτίου 2004.

[Source: multi_eurlex | Tokens: 2176]